
	MANYLEB ASESU LEFEL 6 



	Enw’r myfyriwr:
	Teleri Wilson
	Rhif Adnabod y myfyriwr:
	1600112

	Rhaglen:
	BA Addysg Gynradd gyda SAC

	Modwl:
	Yr Iaith ar Daith 3

	Cod y modwl:
	ECAD6006C
	Cyfraniad at Asesiad Cyffredinol y Modwl  (%):
	40%

	Darlithydd:
	Catherine Morgan
	Gwiriwr Mewnol:
	

	Teitl yr Aseiniad:
	Ymateb yn feirniadol i erthygl, gan roi tystiolaeth o wybodaeth a dealltwriaeth gadarn o themâu sy’n gysylltiedig ag addysgu’r Gymraeg yn y sector cyfrwng Saesneg.
	Nifer o eiriau (neu’r cyfwerth): 
	2000

	Dyddiad cyflwyno:
	4ydd o Chwefror, 2019
	Dyddiad dychwelyd marciau dros dro ac adborth ysgrifenedig: 
	4ydd o Fawrth, 2019

	Dull cyflwyno: 
	Lle bo’n ymarferol ac yn bosibl, rhaid cyflwyno pob asesiad ysgrifenedig drwy Turnitin, oni nodir yn wahanol gan y Darlithydd.  (PEIDIWCH â rhoi’r fanyleb asesu hon i mewn i Turnitin neu bydd yn cyfateb i lawer o bethau tebyg yng nghyflwyniadau myfyrwyr eraill.)
Dull cyflwyno arall (os ydy’n berthnasol): 
Bydd cyflwyno’r asesiad yn hwyr yn arwain at ddyfarnu marc cosb.  Cosbau am gyflwyno’n hwyr: Hyd at wythnos yn hwyr, uchafswm marc o 40%.  Dros wythnos yn hwyr, 0%.  Y Panel Amgylchiadau Esgusodol yn unig all gymeradwyo newid dyddiadau cyflwyno. 

	Gonestrwydd academaidd / cyfeirnodi: 
	Mae gonestrwydd academaidd yn ofynnol.  Ym mhrif ran eich cyflwyniad rhaid i chi gydnabod awduron y mae’ch gwaith wedi’i seilio ar eu hymchwil a’u syniadau. Dylech atodi rhestr gyfeiriadau i’ch cyflwyniad sy’n nodi’r llyfrau, erthyglau ac ati rydych wedi’u defnyddio, wedi cyfeirio atynt neu wedi’u dyfynnu er mwyn cwblhau’r asesiad hwn.   




Wrth ddarllen yr erthygl yma am sefyllfa Addysg Ddwyieithog yn yr unfed ganrif ar hugain, ymddangosir nifer o safbwyntiau am y ddarpariaeth bresennol yn ein hysgolion. Gwelir yn glir o’r erthygl bod tystiolaeth eang a chynhwysfawr yn atgyfnerthu safbwyntiau Lewis (2011) a chodir nifer o ddadleuon yn yr erthygl am yr hyn sy’n gweithio orau i ddatblygu addysg ddwyieithog a’r hyn y dylid ei hystyried ar gyfer y dyfodol. Sonnir am y wahanol statws ieithyddol sy’n cael ei rhoi ar ysgolion ledled y wlad a diddorol yw deall bod y statws yn amrywio o ysgol i ysgol a chaiff y term dwyieithog ei gwestiynu a’i herio ar sawl achlysur yn ystod yr erthygl.
Thema amlwg sy’n cael tipyn o sylw yn yr erthygl yw ystyr y term dwyieithog a’r amrywiaeth eang sy’n bodoli rhwng sefydliadau wrth ddefnyddio’r term. Amlygir yn yr erthygl bod y term ‘addysg cyfrwng Cymraeg a dwyieithog’ yn cael ei defnyddio wrth gyfeirio at “amrywiaeth o sefyllfaoedd addysgu a dysgu yng Nghymru lle defnyddir y Gymraeg (a’r Saesneg) i raddau gwahanol” (Lewis, 2011, tud.67) felly dengys hyn nad oes parhad i’r term gan fod ei ystyr yn amrywio. Ceir amrywiaeth helaeth rhwng sefyllfa ieithyddol ein hysgolion ac mae statws a darpariaeth yr iaith yn amrywio o ysgol i ysgol. Pwysleisir gan Lewis (2011) fod yna gontinwwm ieithyddol yn bodoli gydag ysgolion dwyieithog wedi eu gosod ar fannau amrywiol ar hyd y continwwm ond eto dal yn defnyddio’r un term er bod y ddarpariaeth yn gwbl wahanol. Cyfeiria Baker (1993) at yr amrywiaeth Caleidosgopig sy’n awgrymu ni ellir sefydlu teipoleg syml am addysg ddwyieithog yng Nghymru gan fod y ddarpariaeth yn anghyson ar draws y wlad. Dywed Llywodraeth Cynulliad Cymru (2010) bod deilliannau ieithyddol y lleoliadau sy’n defnyddio’r term ‘dwyieithog’ i ddisgrifio’u darpariaeth yn amrywio’n sylweddol gan fod y pwyslais ar ddefnyddio’r ddwy iaith a sut caiff yr ieithoedd eu cyflwyno yn y dosbarth yn anghyson.
Pwynt allweddol a chaiff ei gyflwyno yn yr erthygl yw effeithiolrwydd darpariaeth ddwyieithog wrth geisio sicrhau bod unigolion yn medru defnyddio’r Gymraeg yn rhugl ac i fod yn siaradwyr Cymraeg. Awgryma hyn felly bod rhai ysgolion yn rhoi label dwyieithog i’w hysgol gan fod ambell agwedd o’r cwricwlwm yn cael ei gyflwyno yn yr Iaith Gymraeg neu fod Cymraeg Ail Iaith yn cael ei haddysgu yno, ond nid yw hyn wir yn arfogi’r dysgwyr â’r sgiliau priodol er mwyn medru defnyddio’r iaith yn eu bywyd pob dydd. Gwelir safbwynt Garcia (2009, dyfynnwyd yn Lewis, 2011, tud.69) yn yr erthygl wrth iddi esbonio bod addysg ddwyieithog wir yn golygu “cyflwyno cynnwys pynciol trwy gyfrwng dwy neu fwy o ieithoedd mewn ffordd integredig a phwrpasol-nid dim ond gwersi ail iaith yn unig”. Pwysleisir gan y Prif Weinidog ei bryder am effeithiolrwydd Cymraeg Ail iaith ac fe esboniwyd ganddo fod “gwersi Cymraeg ail-iaith mewn ysgolion wedi methu creu siaradwyr Cymraeg hyderus” (Jones, 2015). Cefnoga hyn barn Garcia yn gryf gan iddi amlygu nad oedd gwersi ail iaith yn ffordd bwrpasol ac ymarferol o sicrhau ein bod yn creu siaradwyr Cymraeg hyderus. Nid yw gwersi Cymraeg Ail iaith er mwyn ticio bocs yn unig ac er mwyn dweud bod yr ysgol yn addysgu Cymraeg gwir yn dangos bod yr ysgol honno’n darparu addysg ddwyieithog. Rhoddir Estyn (2017) bwyslais cryf ar ddatblygu medrau Cymraeg ar draws y cwricwlwm gan bwysleisio bod arolygwyr yn edrych am y ddarpariaeth a’r adnoddau sydd ar waith yn yr ysgol er mwyn cefnogi a rhoi cyfleoedd i’r dysgwyr ymarfer yr iaith ar draws y cwricwlwm. Amlinella hyn eto taw er mwyn fod yn ddwyieithog dylid ehangu ar y sgiliau Cymraeg ar sawl agwedd o’r cwricwlwm a rhoi cyfle i ddysgwyr ymarfer a defnyddio’r iaith tu hwnt i wersi Cymraeg.
Gwelir yn glir yn Fframwaith y Cyfnod Sylfaen y pwysigrwydd o ddatblygu’r Gymraeg ar draws y cwricwlwm wrth iddynt nodi “dylai plant ddysgu defnyddio’r Gymraeg a chyfathrebu drwy gyfrwng y Gymraeg hyd eithaf eu gallu” ac yn ogystal i hyn dylai’r dysgwyr cael “eu hannog i gyfleu eu hanghenion drwy gyfrwn y Gymraeg a dylid eu cyflwyno’n gynyddol i’r Gymraeg” (Llywodraeth Cymru, 2015, tud.38). Os mai Saesneg yw brif iaith yr ysgol, dengys y fframwaith y dylid datblygu sgiliau Cymraeg y dysgwyr ar draws holl feysydd y Cyfnod Sylfaen a chaiff pwyslais cryf ei rhoi ar Lafar y disgyblion. Fe allant gyfathrebu drwy’r iaith newydd wrth gwblhau gweithgareddau a thasgau gyda chyfoedion ac o dan arweiniad athro. Cydnabyddir gan Donaldson (2015) bwysigrwydd cyflwyno’r iaith Gymraeg i ddisgyblion ac wrth wneud hyn yn ifanc iawn galluogir i’r dysgwyr datblygu ac ehangu ar eu medrau ieithyddol trwy gydol yr ysgol a fydd yn arwain at y disgyblion yn gadael yr ysgol yn ddwyieithog. Dywed Donaldson (2015, tud.58) bod “manteision diwylliannol, gwybyddol ac ymarferol o ddysgu Cymraeg fel iaith fyw yn cynnig dadl gref o blaid ei chynnwys yn elfen orfodol yn y cwricwlwm ysgol” felly mae’n allweddol pwysleisio manteision fod yn ddwyieithog i’r disgyblion yn enwedig ar ôl iddynt adael yr ysgol.
Un o’r themâu arall sy’n dod i’r amlwg o fewn yr erthygl yw’r modelau addysgu sy’n bodoli wrth geisio darparu a chyflwyno addysg ddwyieithog. Crynhoa Baker (2006, dyfynnwyd yn Lewis, 2011) gwahanol fodelau i ddau gategori sef y modelau ffurf gwan a ffurfiau cryf. Dywedir bod angen i’r modelau mwyaf llwyddiannus sicrhau dwyieithrwydd ond yn ychwanegol i hyn, lythrennedd deuol. Amlyga Lewis (2011, tud.69) mai’r gallu i “symud yn hyderus ac yn esmwyth rhwng ieithoedd at ddibenion gwahanol, wrth i afael disgyblion ar sgiliau llythrennedd yn y ddwy iaith ddatblygu” yw ystyr lythrennedd deuol sy’n amlinellu bod y modelau gorau yn galluogi iddynt gyfnewid rhwng y ddwy iaith heb bryder. Wrth ganolbwyntio ar un o’r modelau cryfach o’r deipoleg, rwyf am roi fy sylw i’r rhaglen ‘Trochi’. Gwelir o’r erthygl esboniad am sut caiff y strategaeth trochi ei rhoi ar waith mewn ysgolion ac eglurir gan Lewis (2011) yr her sy’n codi ar adegau wrth geisio sicrhau bod y disgyblion hynny sy’n dod o gartrefi Cymraeg yn gwneud cynnydd a’n ymestyn eu medrau ieithyddol tra bod hefyd angen trochi a darparu digon o weithgareddau i’r disgyblion ail iaith er mwyn iddynt hwy ddod yn rhugl yn yr iaith. Cefnoga Is-adran y Gymraeg (2017) y farn am bwysigrwydd trochi iaith wrth egluro mai strategaeth trochi yw’r prif ddull er mwyn sicrhau bod pob dysgwr yn datblygu yn siaradwyr Cymraeg sef y nod yn y pen draw. Os am wireddu’r weledigaeth o gyrraedd miliwn o siaradwyr Cymraeg erbyn 2050, y strategaeth drochi yw’r ffordd orau o wneud hyn er mwyn sicrhau bod y dysgwyr hynny sy’n newydd i’r iaith yn clywed ac yn defnyddio’r iaith o oed cynnar iawn yn ein hysgolion.
Gellir dadlau nad yw’r strategaeth drochi wir yn paratoi dysgwyr am gyrhaeddiad addysgol uchel a bod y strategaeth yn cyfyngu dysgwyr rhag medru deall cysyniadau academaidd. Holir y cwestiwn gan nifer o gyfranwyr yr erthygl wrth iddynt bendroni sut gall dysgwyr ddeall cysyniadau cymhleth os nad ydynt yn ymwybodol o’r iaith eu hun a dywed Met (2008, dyfynnwyd yn Lewis, 2011) bod pynciau megis y gwyddorau yn galw am wybodaeth ieithyddol gefndirol gryf er mwyn medru gwneud synnwyr o’r cysyniadau. Credir bod angen i Gymru fabwysiadau dull tebyg i Wlad y Basg sydd wedi gweld cynnydd aruthrol yn y nifer o bobl sy’n medru a’n defnyddio’r iaith Fasgeg. Dywed CymruFyw (2015) bod system addysg Gwlad y Basg yn sicrhau bod dysgwyr yn cael eu trochi yn yr iaith honno ond hefyd yn dysgu ieithoedd eraill er mwyn sicrhau eu bod nhw’n datblygu’n unigolion amlieithog. Cydnabyddi’r erthygl bod addysg drochi wedi ymestyn i rannau o Ewrop gan gynnwys Gwlad y Basg ac amlyga Cummins (2008, dyfynnwyd yn Lewis, 2011) llwyddiant y dull trochi wrth sicrhau bod y disgyblion yn sicrhau rhuglder yn yr iaith leiafrifol yn ogystal â gwneud cynnydd yn ei iaith gyntaf.
Y thema derfynol y hoffwn ganolbwyntio arno yw’r ffiniau ieithyddol sy’n bodoli rhwng ieithoedd a sut i fynd ati yn yr unfed ganrif ar hugain i gyflwyno addysg ddwyieithog yn ein hysgolion. Amlyga Lewis (2011) yn glir y cysyniad traddodiadol o osod ffin rhwng ieithoedd ar lawr y dosbarth a bod y ddwy iaith wedi cael ei gwarchod â ffin benodol yn hytrach na’u cyfuno. Er bod nifer o fodelau cryfaf addysg ddwyieithog yn ffafrio cadw’r ddwy iaith arwahan i’w gilydd, nid dyma yw’r ateb delfrydol erbyn y ganrif hon. Dywed Garcia (2009) bod angen “symud y pwyslais oddi ar wahanu ieithoedd (fel yn y gorffennol) tuag at arferion amlieithog sy’n manteisio ar ddwyieithrwydd disgyblion” ac felly amlyga hyn y pwysigrwydd o addasu i gwrdd â gofynion y dysgwyr. Rhoddir pwyslais ar y term ‘hen ffasiwn’ yn yr erthygl ac amlyga hyn felly bod angen symud ymlaen ac addasu gydag amser. Gellir mabwysiadu dull mwy hyblyg o geisio datblygu dwy iaith ar lawr y dosbarth a strategaeth sydd wedi ei ganmol am hyrwyddo a datblygu’r agwedd hyn yw CLIL. Ystyr y term yma yw ‘Content and Language Integrated Learning’ sy’n amlinellu bod pynciau penodol neu rannau o bynciau yn cael eu haddysgu trwy’r iaith estron felly caiff y ddwy iaith sylw ar lawr y dosbarth. Amlyga Alvarez (2007) bwysigrwydd athrawon effeithiol wrth gyflwyno gwersi yn y dull integredig CLIL. Pwysleisir ganddo dylai’r athrawon dangos eu dealltwriaeth a defnyddio’u hymwybyddiaeth am y cyfaint a’r math o gynnwys ieithyddol y dylid cynnwys wrth ddefnyddio’r strategaeth CLIL a dylid defnyddio ystod o dechnegau megis ystumiau, meim, offer gweledol a sefyllfaoedd dilys a phwrpasol gan fod y cyfarwyddiadau yn cael eu cyflwyno yn yr iaith ychwanegol.
Cwestiyna Calvino (anhysbys) effeithiolrwydd y strategaeth CLIL wrth iddi awgrymu nad oes gan athrawon ieithyddol digon o wybodaeth am y pwnc ac nid oes gan yr athrawon pynciol digon o wybodaeth am yr iaith estron. Sonnir am y sefyllfa ym Mecsico ganddi ac esbonir taw “most teachers in Mexico do not have the necessary knowledge to be teaching a subject through an L2” ac nid oes unrhyw adnoddau na chyrsiau i gefnogi athrawon wrth geisio gweithredu’r strategaeth yn eu dosbarthiadau. Yn dilyn yr awgrymiad hwn gan Calvino, argymhellaf fod angen sicrhau bod athrawon sy’n addysgu Cymraeg mewn ysgolion ffrwd Saesneg neu i ddisgyblion ail iaith yn gwbl hyderus wrth ddefnyddio’u Cymraeg. Amlyga Lewis (2011) yn yr erthygl mai athrawon yw’r bobl hanfodol wrth benderfynu ar ddefnydd y ddwy iaith ar lawr y dosbarth ac felly mae angen hyder ar athrawon i gyflwyno gwersi a phynciau mewn mwy nag un iaith. Cefnogir fy safbwynt am gynnig hyfforddiant pellach i athrawon gan ‘Dyfodol i’r Iaith’ (2019) wrth iddynt esbonio ei bod yn galw am fuddsoddiad aruthrol mewn rhaglenni hyfforddi athrawon am fod addysgu’r pwnc Cymraeg yn unig yn annigonol a bod angen cynnydd mawr yn y nifer o athrawon sy’n medru dysgu drwy’r iaith Gymraeg. Gellir argymell i athrawon gymryd mantais o’r Cynllun Sabothol sy’n cynnig hyfforddiant dwys er mwyn medru defnyddio’r Gymraeg yn hyderus ar lawr y dosbarth. Dywed gan Weinidog y Gymraeg a Dysgu Gydol Oes, Morgan (2018) bod y “cynllun sabothol yn chwarae rhan bwysig iawn yn hyn o beth drwy wella gallu athrawon sydd eisoes yn y system i helpu bodloni’r cynnydd yn y galw” ac mae’n allweddol bod gan athrawon yr hyder i drosglwyddo’r sgiliau a’r iaith i ddisgyblion os am wireddu’r nod o gyrraedd miliwn o siaradwyr Cymraeg.
Yn dilyn cwblhau fy mhrofiad addysgu proffesiynol ym mlwyddyn dau mewn ysgol ddwy ffrwd cefais y cyfle i weld yr integreiddiad o ddwy iaith ar lawr y dosbarth. Daw pob disgybl i’r ysgol i ddosbarth cymysg Cymraeg a Saesneg cyn dewis ym mlwyddyn 1 naill ai i barhau â’u haddysg yn y ffrwd Gymraeg neu Saesneg. Wrth dreulio amser yn y dosbarth meithrin a derbyn, diddorol oedd gweld sut roedd popeth yn digwydd drwy’r iaith Gymraeg. Yn amlwg mi fyddai rhai dysgwyr yn cael cefnogaeth ychwanegol ac mi fyddai pob disgybl yn ymglymu â gweithgaredd tric a chlic mewn grwpiau gallu addas i’w lefel hwy er mwyn datblygu eu ymwybddiaeth ffonolegol o’r iaith. Pwysleisir yn adroddiad Estyn (2013) ar yr ysgol hon bod safon y ddarpariaeth Gymraeg ar waelod y Cyfnod Sylfaen yn gryfder arwyddocaol sy’n amlygu bod pob dysgwr yn cael profiadau cyfoethog yn yr iaith beth bynnag fo iaith y cartref.
Wrth grynhoi fy nghanfyddiadau o’r erthygl hyn, fe ddaeth i’r amlwg bod nifer o themau a nodweddion yn codi wrth ystyried sefyllfa addysg ddwyieithog yn y ganrif hon. Un o’r prif negeseuon a gawn o’r erthygl yw effeithiolrwydd y ddarpariaeth wrth geisio sicrhau bod y dysgwyr yn datblygu i fod yn siaradwyr Cymraeg a’u bod yn cael cyfleodd ehangach tu hwnt i wersi iaith er mwyn caffael ac ymarfer yr iaith. Dylai ysgolion fynd ati i ddilyn arfer da Ysgol Plascrug sydd wedi ei ganmol gan Estyn am eu parodrwydd i sicrhau bod y disgyblion yn cael eu gwreiddio yn yr iaith Gymraeg, Gydag ond 1% o’r dysgwyr yn dod o gartrefi Cymraeg a’r disgyblion yn tarddu o 38 gwlad wahanol, dywed Estyn (2012) bod yr “ysgol yn rhoi blaenoriaeth uchel i baratoi disgyblion i ddod yn rhan o gymdeithas ddwyieithog sy’n hyrwyddo’r defnydd o Gymraeg yn gryf” sy’n rhoi pwyslais cryf ar athrawon effeithiol sy’n medru gweld gweledigaeth glir am bwysigrwydd a manteision addysgu pynciau a chysyniadau i ddisgyblion drwy’r Gymraeg.

